ವಾಚಕರ ವಾಣಿ: ಹೆಚ್ಚಲಿ ಕೈದೋಟ ಸಂಸ್ಕೃತಿ ಕೋವಿಡ್ ಕಾಲದಲ್ಲೊಂದು ವಿಕ್ಟರಿ ಗಾರ್ಡನ್ ಸಂಗತ, ಮೇ 26 ಸಕಾಲಿಕ ಲೇಖನ. ಮನೆ ಅಕ್ಕಪಕ್ಕ ತುಸು ಜಾಗವಿದ್ದವರು, ತಾರಸಿ ಮೇಲೆ ಸ್ಥಳವಿದ್ದವರು... ಹೀಗೆ ಕೈದೋಟದ ಹವ್ಯಾಸ, ಸಂಸ್ಕೃತಿ ಬೆಳೆಸಲು ಲೇಖನ ಪ್ರೇರಣೆ ನೀಡಿದೆ. ನಮ್ಮ ಮನೆ ಪಕ್ಕದಲ್ಲಿ ತುಸು ಖಾಲಿ ಜಾಗವಿದ್ದು, ನಾವು ಅಲ್ಲಿ ನಮಗೆ ಬೇಕಾದ ಅನೇಕ ತರಕಾರಿಗಳನ್ನು ಬೆಳೆಯುತ್ತಿದ್ದೇವೆ. ಗೃಹಿಣಿಯಾಗಿರುವ ನನ್ನ ಪತ್ನಿಗೆ ಹೂವಿನಗಿಡದ ಜತೆ ಒಡನಾಟ ಹೆಚ್ಚು. ಬೆಳಿಗ್ಗೆ, ಸಂಜೆ ಕೈದೋಟದಲ್ಲೇ ಗಿಡಗಳ ಜತೆ ಪ್ರೀತಿ ಹಂಚಿಕೊಳ್ಳುತ್ತಾಳೆ. ನಮ್ಮ ಕೈದೋಟದಲ್ಲಿ ಕಳೆದ ಹತ್ತಾರು ವರ್ಷದಿಂದ ಬಸಳೆ ಸೊಪ್ಪು, ಗಿಡಬಸಳೆ, ಹರಿವೆಸೊಪ್ಪು, ಕರಿಬೇವಿನಸೊಪ್ಪು, ಶುಂಠಿ, ಅರಿಶಿಣ, ಸೂಜಿಮೆಣಸು, ಪಪ್ಪಾಯಿ, ಸಪೋಟ, ಪೇರಲ, ಅಮಟೆಕಾಯಿ ಮುಂತಾದವುಗಳನ್ನು ಬೆಳೆಯುತ್ತಿದ್ದೇವೆ. ಕೈದೋಟದ ನಡುವೆ ಮಣ್ಣಿನ ಬಾನಿಯೊಂದನ್ನು ಇಟ್ಟಿದ್ದರಿಂದ ವಿವಿಧ ರೀತಿಯ ಪಶುಪಕ್ಷಿಗಳು ಬೇಸಿಗೆಯಲ್ಲಿ ನೀರು ಕುಡಿದು ಸಂತಸ ಪಡುತ್ತವೆ. ಲಾಕ್ಡೌನ್ ಸಂದರ್ಭದಲ್ಲಿ ಪೇಟೆಗೆ ಹೋಗಬೇಕಾದ ಅವಶ್ಯಕತೆ ಇಲ್ಲದಂತೆ ಮನೆಯ ಕೈದೋಟವೇ ನಮಗೆ ಅಡುಗೆ ಮನೆ ಸಾಮಗ್ರಿಗಳನ್ನು ಒದಗಿಸುತ್ತಿದೆ. ದಿನಗಟ್ಟಲೆ ಟಿ.ವಿ ಮುಂದೆ ಕೂರುವುದಕ್ಕಿಂತ ಒಂದಿಷ್ಟು ಹೊತ್ತು ಕೈದೋಟದಲ್ಲಿ ಕೆಲಸ ಮಾಡಿದರೆ ಅದರಷ್ಟು ಖುಷಿ, ನೆಮ್ಮದಿ ಮತ್ತೊಂದಿಲ್ಲ ಎಂಬುದು ನನ್ನಾಕೆಯ ಅಭಿಪ್ರಾಯ. ಗಣಪತಿ ಶಿರಳಗಿ, ಸಾಗರ